De sidste 40 år er den vestlige mands sædkvalitet styrtdykket.



En undersøgelse med sædprøver fra mere end 40.000 europæiske og nordamerikanske mænd afslører, at sædkvaliteten i perioden er faldet med hele 50 procent.



Og det lyder jo ikke ligefrem opmuntrende.



Men Peter Humaidan, professor i medicin ved Aarhus Universitet, har gode nyheder til par, der gerne vil have børn. For hidtil har vi set på de forkerte kvaliteter ved sædcellerne, siger han:



- Vi vurderer i dag ud fra gamle principper, men vi bør i stedet kigge ind i sædcellerne.



I dag bedømmer de fleste fertilitetsklinikker en mands sædkvalitet ud fra antallet af sædceller, og hvor hurtigt de bevæger sig. Og ud fra de parametre vurderer lægen, om manden er i stand til at gør kvinden gravid - med eller uden hjælp.



Skader - ikke fart - er afgørende



Men ifølge Peter Humaidan siger antallet af sædceller - og deres fart - ikke ret meget om cellernes evne til at befrugte et æg.



Det gør derimod antallet af de såkaldte DNA-brud, viser både hans og international forskning.



DNA-brud er et udtryk for, at DNA’et i sædellerne er beskadiget, og antallet af brud har stor betydning for sædcellernes evne til at befrugte et æg. Hvis en mand har 15-20 procent brud på DNA’et, påvirker det sædkvaliteten.



- Og ligger tallet over 40 procent, er det svært at opnå graviditet, siger Peter Humaidan.



Hjalp sæden med sund kost



Heldigvis er DNA-brud - i modsætning til langsomme sædceller - nemt at gøre noget ved.



For nylig havde Peter Humaidan et par, hvor manden fik undersøgt antallet af DNA-brud i sin sæd. Det lå på 48 procent.



- Jeg foreslog patienten, at han skulle lægge kosten om. Et par måneder senere lå antallet på 16 procent. Så der er meget, du kan gøre, for at forbedre din sædkvalitet, siger Peter Humaidan.



Herunder giver han fem gode råd til, hvordan du kan forbedre din sædkvalitet.

